钦定古今图书集成/理学汇编/学行典/第218卷 > 张葵
## 钦定古今图书集成/理学汇编/学行典/第218卷 > 张葵

按《新蔡县志》：“张葵，字汝忠，孝子洪之孙，太守朴之子，
邑庠生，世族且宦家，顾其志不在温饱，苦心问学，早
岁淹贯经史，成名儒，而步趋绳墨，过闾里，逡逡然如
履冰临深者然。父太守约斋病累药不能瘳，乃吁天
愿以身代。比卒，庐于墓侧三年，寝苫枕块，朝夕哭临，
如始丧焉。”论曰：人子于其亲，生事死哀，固根于天性
而不可解也。张公为博雅君子，理穷于涉猎之久，而
性自莹彻。惟根之天者，得所养而行之，见于大伦者，
自竭情而尽矣。予尝观《孝门八咏》，又观《约斋祠》，公之
祖父皆以孝称。夫公之孝，根于性，养于学，传之祖父，
固为世德云。